**A Magyar Vakok és Gyengénlátók Országos Szövetségének elnöksége 2022-ben az MVGYOSZ és az Informatika Látássérültek Alapítvány elnöke felterjesztése alapján, Dr. Tolnayné Csattos Mártának a Vakok Állami Intézete nyugalmazott gyógypedagógusának, a látássérült emberek hazai elemi rehabilitációjának kifejlesztése és létrehozása érdekében több mint négy évtizeden át kifejtett áldozatos munkájáért Braille-emlékérmet adományoz.**

Csattos Márta (később házassága révén Dr. Tolnayné Csattos Márta) 1978-ban kezdte meg gyógypedagógusi munkáját a Vakok Állami Intézetében (VÁI), és idén onnan megy nyugdíjba 65 éves korában. Tagja volt annak a szűk szakember gárdának, amely a hetvenes évek végén feladatul kapta, hogy építsen ki Magyarországon egy elemi rehabilitációs központot a felnőttkorban látássérültté vált vak és gyengénlátó emberek számára. A VÁI részeként működő Vakok Elemi Rehabilitációs Csoportja (VERCS), később Elemi Rehabilitációs Centrum (ERC) néven, több mint huszonöt éven át egyedül, azóta társszervezetekkel együtt látja el a látássérült emberek rehabilitációját, és segíti őket visszailleszkedni a társadalomba. Nemcsak reményt, de az elveszettnek hitt önállóság terén is sok képességet adott vissza a kiszolgáltatottságukat elszenvedő embereknek. Dr. Tolnayné Csattos Márta kimagasló szakmai tudással és empátiával vett részt a központ munkájában, és számos vak embernek tanította meg az önálló fehérbotos közlekedést, önellátást, Braille-írást és olvasást. Az elveszettnek hitt önállóság jelentős volumenét sajátíttatta el tanítványaival. Később az ERC vezetőjeként továbbfejlesztette és kibővítette a központ tevékenységét. Vezetőként biztosította a magas szakmai színvonal folyamatos fenntartását és növelését. Pályája során több szakmai publikációt és könyvet írt. Szakmai felkészültsége és nyitottsága miatt őt tekintjük a magyarországi elemi rehabilitáció legkimagaslóbb szakemberének. Munkáját szakmája iránti alázattal és nagy elhivatottsággal végzi négy és fél évtizede. Bízunk benne, hogy hatalmas szakmai tudása és kreativitása a jövőben is hasznosulhat még a gyógypedagógia területén!

Dr. Tolnayné Csattos Márta nyugdíjba vonulása jó alkalom arra, hogy szakmai munkássága elismeréseként méltó kitüntetésben részesüljön